ভারতীয় মুদ্রার রেকর্ড পতন! ডলারের তুলনায় কত হল রুপির মূল্য?

ওয়েব ডেস্ক: বিগত কয়েকদিনে হু হু করে পড়ছে ভারতীয় মুদ্রার দাম (Value of Indian Currency)। মার্কিন ডলারের (USD) তুলনায় ভারতীয় রুপির (INR) মূল্য কমতে কমতে এবার সর্বকালের সর্বনিম্ন স্তরে পৌঁছল। ইতিমধ্যে ডলার প্রতি ভারতীয় মুদ্রার দাম এসে ঠেকেছে ৯০-এর ঘরে। শুক্রবারও অব্যাহত রুপির পতন। এদিন আরও ৯ পয়সা পড়ে যায় এই দাম। আর দিনশেষে ভারতীয় রুপির দাম এসে দাঁড়াল ডলার প্রতি ৯০.৪১-তে।

শুক্রবার দিনের শুরুতে ইন্টারব্যাঙ্ক ফরেন এক্সচেঞ্জ ডলার প্রতি ভারতীয় মুদ্রার দাম ৯০.৪৩-তে লেনদেন শুরু করে। তারপর ক্রমে তা নামতে শুরু করে। এদিন ১ ডলারে তুলনায় রুপির মূল্য সর্বনিম্ন ৯০.৫৬-তে নেমে যায়। বৃহস্পতিবারের তুলনায় যা ছিল ২৪ পয়সা কম। শেষ পর্যন্ত রুপির মূল্য ডলারপ্রতি ৯০.৪১-তে এসে থামে।

আরও পড়ুন: হাজার হাজার সংক্রমিত! মারণ রোগ নিয়ে চিন্তায় বাংলার প্রতিবেশি রাজ্য

কিন্তু কেন রুপির মূল্যে এই অবাধ পতন? ফরেক্স বিশেষজ্ঞদের মতে, ভারত-আমেরিকা দ্বিপাক্ষিক বাণিজ্য চুক্তি চূড়ান্ত করতে দেরি হওয়ার কারণে দেশিয় বাজারে অনিশ্চয়তা তৈরি হয়েছে। এর পাশাপাশি বিশ্ববাজারে মূল্যবান ধাতুর দামে ঊর্ধ্বগতির মধ্যে আমদানিকারকদের ডলার কেনার প্রবণতা রুপির উপর বাড়তি চাপ সৃষ্টি করেছে।

এদিন শেয়ার বাজারে অবশ্য উল্টো চিত্র দেখা গিয়েছে। সেনসেক্স ৪৪৯.৫৩ পয়েন্ট বেড়ে ৮৫,২৬৭.৬৬-তে বন্ধ হয়। নিফটিও এদিন ১৪৮.৪০ পয়েন্ট বৃদ্ধি পেয়ে পৌঁছয় ২৬,০৪৬.৯৫-তে। তবে বিদেশি প্রাতিষ্ঠানিক বিনিয়োগকারীরা বৃহস্পতিবার ২,০২০.৯৪ কোটি টাকা মূল্যের শেয়ার বিক্রি করেছেন, যা ভারতীয় মুদ্রার উপর অতিরিক্ত চাপ সৃষ্টি করেছে।